钦定古今图书集成/明伦汇编/闺媛典/第364卷 > 税家妻周氏
## 钦定古今图书集成/明伦汇编/闺媛典/第364卷 > 税家妻周氏

按《泾林杂记》：“洪武中，南京扬子江边税家妻周氏有
姿色。金山寺僧惠明密使一婆子，常送花粉等物，往
来甚熟。夫出外，周氏唤婆子同眠，婆子潜将僧鞋一”
置榻下。夫归，见僧鞋，谓周氏有私于僧。妇不能辨，
竟出之。周时年二十二，已生子岁馀矣。临去作歌曰：
“去燕有归期，去妇长别离。妾有堂堂夫，妾有呱呱子。
撇此夫与子，出门欲何之？有声空呜咽，有泪空涟洏。
百病皆有药，此病谅难医。丈夫心翻覆，曾不记当时。
山盟与海誓，瞬息且推移。吁嗟一妇女，方寸有天知。
惠”明乃畜发，托媒娶之，生一女。异日，惠明抱女戏曰：
“我无良计，安得汝母？”周氏笑问“何谓？”惠明以夫妻情
厚，吐之不疑。周氏遂击登闻鼓声冤。上亲鞫得实，惠
明凌迟，同房十僧绞，馀僧六十名俱边远充军。